
Házasságfogalom és házassági jog a görög nyelvű ókeresztény szokásjoggyűjteményekben és az egyházatyák írásaiban

Kulcsszavak: házassági jog; keleti házasság; egyházatyák; ógörög; latin
Házasságfogalom és házassági jog a görög nyelvű ókeresztény szokásjoggyűjteményekben és az egyházatyák írásaiban című munkám legfőbb kérdése, hogy hogyan alakult a keleti egyház házasságjoga, és egyáltalán magához a házassághoz való hozzá állása, az I.-IV. évszázadban, kis kitekintéssel VI. Leó bizánci császár 89. novellájára. Ezt a vizsgálatot Tertullianus Ad Uxoremben található mondata alapján kezdtem meg, ami dolgozatom mottóját és a tartalmi részének a fejezet címeit is adta. „ … A házasságot >> az Egyház rendezi, a felajánlás (Eucharisztia) megerősíti, az áldás megpecsételi, és az angyalok feljegyzik a mennyben.<<” Ezen mondat alapján vizsgáltam meg a kialakuló egyház házassági rendelkezéseit, és szokásait a szokásjoggyűjteményeknek számító pseudoapostoli rendtartások, és az egyházatyák írásai alapján. Törekedtem az írásokat az eredeti nyelvükön megvizsgálni, és így a saját szövegfordításomat össze vetni Vanyó László fordításával, és így egy pontosabb képet kapni a kor házassági intézményéről. A szövegvizsgálataimat ógörög és latin nyelven tettem meg. De mivel fontos kihangsúlyozni, hogy az általam vizsgált kornak a házasságfogalma a mai napig hatással van a keleti egyház házassággyakorlatára, dolgozatomba beemeltem a Keleti Egyházak Törvénykönyvének 776.-os és 828.-as kánonját. Ezekben véleményem szerint, szinte teljes egészében megtalálható Tertullianus fentebb idézet mondata a házasságról. Ezek a vizsgálatok mind arra törekedtek, hogy a legteljesebb képet tudjam kapni arról, hogy a szerzők miért is gondolták úgy a házasság lényegét és fontosságát, amelyet a szövegvizsgálatok folyamán megtalálhattam náluk. Ezért minden vizsgált szerzőnél először az életrajzát néztem meg és csak utána nyúltam a szövegeihez, így kaphattam a legtágabb képet és bizonyíthattam be, hogy Tertullianus mondata mennyire magába foglalja az egész keleti házasság lényegét.
Saját eredményemnek tekintem, hogy a dolgozatom által bizonyságot nyert amaz elképzelésem (amelynek alapot Meyendorff adott), hogy Tertullianus fentebb idézet mondata magába foglalja az egész keleti egyházi házasságot. Erre a gondolatra fűztem fel az egész dolgozatomat és igyekeztem bebizonyítani az általam választott keleti atyák és a Pseudoapostoli rendtartások szövegvizsgálatával. Mindezt úgy téve, hogy eredeti nyelvű szövegvizsgálatot is igyekeztem végezni az atyák írásainál, az általuk hozott szentírási ídézeteknél és a rendtartásoknál. 



